पिछले पैंतीस बरसों में मैंने सत्यजीत राय की कुछ फिल्मों को बार-बार देखा है। पर सबसे ज्यादा ‘पथेर-पांचाली’ को। अब भी इस फिल्म को देखते हुए महसूस होता रहता है कि मैं धीरे-धीरे बूढ़ा होता जा रहा हूं और यह फिल्म धीरे-धीरे युवा होती जा रही है। इसी फिल्म के लिए कभी हमारे एक-दूसरे बड़े फिल्म निर्देशक ऋत्विक घटक ने कहा था कि ‘सत्यजीत राय की निगाहें जहां ठहरती हैं, वहां से सिनेमा शुरू होता है।’ कितने ही लोगों ने ‘पथेर पांचाली’ के बारे में कितना कुछ कहा है, कितना कुछ लिखा है। इस फिल्म की लोकप्रियता के कारण स्वयं सत्यजीत राय को अपनी इस फिल्म के बारे में काफी कुछ कहना पड़ा है, काफी कुछ लिखना पड़ा है।